作者:韓愈
標題:別趙子
內容:我遷於揭陽，君先揭陽居。揭陽去京華，其裡萬有餘。不謂小郭中，有子可與娛。心平而行高，兩通詩與書。婆娑海水南，簸弄明月珠。及我遷宜春，意欲攜以俱。擺頭笑且言，我豈不足歟。又奚為於北，往來以紛如。海中諸山中，幽子頗不無。相期風濤觀，已久不可渝。又嘗疑龍蝦，果誰雄牙須。蚌蠃魚鱉蟲，瞿瞿以狙狙。識一已忘十，大同細自殊。欲一窮究之，時歲屢謝除。今子南且北，豈非亦有圖。人心未嘗同，不可一理區。宜各從所務，未用相賢愚。